F’laqgħa mal-assoċjazzjoni ta’ min iħaddem il-Kap tal-Oppożizzjoni Simon Busuttil qal li fil-ġejjieni l-pajjiż irid jimxi lejn ekonomija li sservi aktar lin-nies b’pagi aħjar. Qal madanakollu li l-pajjiż ma jistax jaqbad u jgħolli l-pagi iżda jrid ikun kapaċi biżżejjed jattira setturi li jħallsu pagi għolja. Dr Busuttil semma l-proposti li ressqet l-assoċjazzjoni għat-tibdil fil-liġi li tirregola l-impjiegi u qal li minkejja l-punti kontroversjali hemm ħafna proposti oħra li ħaqqhom diskussjoni serja. Qal li l-Partit Nazzjonalista jemmen li din il-liġi għandha tinbidel b’kunsens fil-Parlament u qal li l-Partit Nazzjonalista se jaħdem biex jintlaħaq dan il-ftehim. Il-President tal-Assoċjazzjoni ta’ Min iħaddem Arthur Muscat qal li l-proposti li għamlu huma ħafna aktar wiesgħa minn dawk li qanqlu kontroversja. Qal wkoll li l-Kunsill Malti għal-iżvillup ekonomiku u soċjali huwa utli u xejjen il-kritika li issir li d-diskussjonijiet fi ħdanu ma jwasslu għal xejn.